b'\n_START_ARTICLE_\nTerence McKenna\n_START_PARAGRAPH_\nTerence McKenna (16. studenog 1946. - 3. travnja 2000.), ameri\xc4\x8dki pisac i filozof._NEWLINE_Terence McKenna bio je pisac, filozof, revizionist i vizionar. Poznat je po prou\xc4\x8davanju \xc5\xa1amanskih obi\xc4\x8daja plemena u Ju\xc5\xbenoj Americi i sveobuhvatnoj filozofskoj misli koja je obuhva\xc4\x87ala teme od antropologije, morfologije, ontologije do psihodeli\xc4\x8dnog iskustva. Njegov je rad obuhva\xc4\x87ao razna podru\xc4\x8dja, od Voynichove knjige preko podrijetla ljudske vrste do Teorije noviteta. Njegove teorije u sebi sadr\xc5\xbee kombinaciju halucinogenih kemijskih sastojaka, gajanizma i \xc5\xa1amanizma.\n_START_SECTION_\nBiografija\n_START_PARAGRAPH_\nRo\xc4\x91en je u gradi\xc4\x87u Paonia u saveznoj dr\xc5\xbeavi Colorado. U dobi od 16 godina seli se u Kaliforniju gdje \xc4\x87e zavr\xc5\xa1iti srednju \xc5\xa1kolu. 1963. upoznaje se s tematikom psihodeli\xc4\x8dnih droga putem eseja Aldousa Huxleya Vrata percepcije i Raj i pakao. Tijekom srednje \xc5\xa1kole po\xc4\x8dinje redovito konzumirati marihuanu. 1965. upisuje studij povijesti umjetnosti na Sveu\xc4\x8dili\xc5\xa1tu u Berkeleyu. Tijekom studija zapo\xc4\x8dinje s prou\xc4\x8davanjem \xc5\xa1amanizma, a odlu\xc4\x8duje krenuti i na putovanje Azijom. Posje\xc4\x87uje Nepal gdje u\xc4\x8di tibetanski jezik i krijum\xc4\x8dari ha\xc5\xa1i\xc5\xa1, u Indoneziji skuplja leptire, a u Japanu radi kao u\xc4\x8ditelj engleskog._NEWLINE_1971., nakon \xc5\xa1to je djelomi\xc4\x8dno dovr\xc5\xa1io studij, Terence McKenna, njegov brat Dennis McKenna i jo\xc5\xa1 trojica znanstvenika odlaze u kolumbijsku Amazonu u potrazi za oo-koo-h\xc3\xa9, biljnim pripravkom koji sadr\xc5\xbei DMT. Kod La Chorrera, na nagovaranje svoga brata, podvrgava se psihodeli\xc4\x8dnom eksperimentu za koji tvrdi da ga je doveo u kontakt s Logosom: informativnim, halucinantnim glasom, gotovo univerzalnim za sva halucinogena iskustva. Otkri\xc4\x87e ovoga glasa potaklo ga je na istra\xc5\xbeivanje struktura I Chinga, \xc5\xa1to ga je na kraju dovelo do teorije noviteta._NEWLINE_1972. vra\xc4\x87a se na Berkeley kako bi zavr\xc5\xa1io studij, no prebacuje se na smjer ekologije i za\xc5\xa1tite okoli\xc5\xa1a, \xc5\xa1to \xc4\x87e i diplomirati 1975. Tijekom ve\xc4\x87ine 1970-ih McKenna je odr\xc5\xbeavao uglavnom nezamjetljiv profil \xc5\xbeive\xc4\x87i u maloj prigradskoj ku\xc4\x87i, izdr\xc5\xbeavaju\xc4\x87i se tantijemima od svoje knjige Magic Mushroom Growers Guide i uzgajanjem i prodajom psilocibinskih gljiva. Prema njegovim rije\xc4\x8dima, odustao je od svojeg rada na uzgoju psihoaktivnih gljiva zbog previsokih kazni u okviru ameri\xc4\x8dkog rata protiv droge._NEWLINE_McKenna je bio suradnik matemati\xc4\x8dara Ralpha Abrahama i biologa Ruperta Sheldrakea. Sura\xc4\x91ivao je i s Ralphom Metznerom i Riane Eisler te je s njima sudjelovao u zajedni\xc4\x8dkim radionicama i simpozijima. Bio je osobni prijatelj Toma Robbinsa te je utjecao na misli mnogih znanstvenika, pisaca, umjetnika i zabavlja\xc4\x8da._NEWLINE_1980-ih postaje popularna osoba unutar kontrakulture. Timothy Leary jednom ga je predstavio kao "pravog Tima Learya". Pojavljivao se na psihodeli\xc4\x8dnim, goa i trance albumima grupa kao \xc5\xa1to su The Shamen, Spacetime Continuum, Zuvuya i Shpongle, a njegovi govori su semplirani od strane mnogih drugih. Kao vje\xc5\xa1t i elokventan govornik odr\xc5\xbeao je brojna predavanja o psihodeli\xc4\x8dnim drogama i srodnoj tematici._NEWLINE_Umro je od glioblastoma multiforme, agresivne vrste mo\xc5\xbedanog tumora u 54. godini \xc5\xbeivota. Iza sebe je ostavio sina Finna i k\xc4\x87er Kleau.\n_START_SECTION_\nIdeje\n_START_PARAGRAPH_\nMcKenna je bio pobornik istra\xc5\xbeivanja alternativnih stanja svijesti kroz uporabu prirodnih psihodeli\xc4\x8dnih droga poput psilocibinskih gljiva i DMT-a. Seanse s psihodelicima smatrao je "trans-dimenzionalnim putovanjima" koja omogu\xc4\x87uju kontakt s entitetima koji bi mogli biti preci ili duhovi zemlje. Bio je protivnik ve\xc4\x87ine organiziranih religija i razli\xc4\x8ditih oblika duhovnog bu\xc4\x91enja baziranih na guruima._NEWLINE_U knjizi Food of the Gods iznio je kontroverznu teoriju da je glavni uzrok transformacije vrste Homo erectus u vrstu Homo sapiens uvo\xc4\x91enje halucinogene gljive Psilocybe cubensis u njezinu prehranu, do \xc4\x8dega je do\xc5\xa1lo prije 100 000 godina. McKenna je ovu teoriju bazirao na psihoaktivnim u\xc4\x8dincima koje konzumacija gljive izaziva. Pri ni\xc5\xbeim dozama zna\xc4\x8dajno se poja\xc4\x8dava vizualna percepcija konzumenta. McKenna smatra da bi ovaj efekt pozitivno utjecao na uspjeh u lovu pripadnika vrste Homo erectus koji bi slu\xc4\x8dajno do\xc5\xa1li u kontakt s halucinogenim gljivama. U ja\xc4\x8dim dozama, tvrdi McKenna, halucinogene gljive poja\xc4\x8davaju spolnu \xc5\xbeelju \xc5\xa1to bi bila jo\xc5\xa1 jedna evolucijska prednost, jer bi se pove\xc4\x87ao broj potomaka. Tako\xc4\x91er, ve\xc4\x87e doze gljiva dovele bi do "ru\xc5\xa1enja granica" izme\xc4\x91u individua, \xc5\xa1to bi homogeniziralo grupu i poticalo grupne seksualne aktivnosti, a to bi rezultiralo ve\xc4\x87im mije\xc5\xa1anjem gena i ve\xc4\x87om genetskom varijabilnosti. Prema McKenni, konzumacija halucinogenih gljiva omogu\xc4\x87ila je i prva duboka religijska iskustva. Osim toga, gljive promi\xc4\x8du i lingvisti\xc4\x8dko razmi\xc5\xa1ljanje \xc5\xa1to je moglo utjecati na vokalizaciju i, posljedi\xc4\x8dno, mutaciju mozga Homo erectusa. McKenna smatra da su svi navedeni faktori bili klju\xc4\x8dni za evoluciju i transformaciju u dana\xc5\xa1njeg modernog \xc4\x8dovjeka.'